Bejaardes helder oordag in huis oorvalArgieffoto: Kent Williamson ŉ Bejaarde egpaar is Dinsdag helder oordag in hul huis in Durban-Noord oorval en beroof. Kol. Thembeka Mbhele, polisiewoordvoerder van KwaZulu-Natal, het Woensdag aan Maroela Media gesê die 82-jarige man en sy vrou, vermoedelik in haar 80’s, is omstreeks 13:15 aangeval. “Die egpaar was in hul huis toe hulle skielik vier onbekende mans in die huis opmerk,” het Mbhele gesê. Die egpaar is met ŉ vuurwapen aangehou terwyl die verdagtes hul huis geplunder het. Die vrou is aan haar kop en arms aangerand voordat die mans te voet met hul buit op die vlug geslaan het. Annine Siddall, woordvoerder van ER24, het gesê die vrou het matige beserings opgedoen. “Toe paramedici by die huis opdaag, was die vrou se bure besig om na haar om te sien. Sy is op die toneel gestabiliseer en na ŉ nabygeleë hospitaal geneem vir mediese behandeling,” het Siddall gesê. Volgens Mbhele is dit nog nie duidelik wat alles tydens die rooftog gesteel is nie. Die Durban-Noord-polisie ondersoek ŉ saak van huisroof en aanranding. Niemand is nog in verband met die voorval in hegtenis geneem nie.